text: Lækket slagteriaffald lukkede vej 5 timer
  20 januar 2015 kl. 06.13
  Det tog hele aftenen at få ryddet op efter en tankvogn, som lækkede slimet slagteriaffald.
  Det er ikke kun vinterens glatte føre der kan være årsag til glatte veje ved Varde.
  Lifstrup Hovedvej syd for Varde blev efter midnat igen åbnet for trafik efter en flere timer lang rengøring mandag aften.
  Vejen blev afspærret ved 19 tiden, efter at en tankvogn med 30 ton slagteriaffald begyndte at lække sin last ud over vejen.
  Det krævede et specielt rensemiddel at få fjernet mave og tarmaffaldet fra vejen.
  Vognmanden efterlod den defekte tankvogn i vejsiden for at hente en ny, som slagteriaffaldet kunne hældes over i. Imens stod tankvognen og lækkede.
  Hele vejbanen var dækket af det slimede og fedtede affald over en strækning på 200 meter. Politiet valgte derfor at afspærre Lifstrup Hovedvej mellem Ny Lifstrupvej og Østre Omfartsvej ved Varde.
  Her tirsdag morgen skulle det igen være nogenlunde sikkert at køre på vejen igen.
  